title: Odluka (EU) 2021/1815 Europske središnje banke od 7. listopada 2021. o metodologiji koja se primjenjuje za izračun sankcija za nepoštovanje zahtjeva za držanje minimalnih pričuva i povezanih odredbi o minimalnim pričuvama (ESB/2021/45)

text:
                  15.10.2021

                  HR

                  Službeni list Europske unije

                  L 367/4

         ODLUKA (EU) 2021/1815 EUROPSKE SREDIŠNJE BANKE
         od 7. listopada 2021.
         o metodologiji koja se primjenjuje za izračun sankcija za nepoštovanje zahtjeva za držanje minimalnih pričuva i povezanih odredbi o minimalnim pričuvama (ESB/2021/45)
         UPRAVNO VIJEĆE EUROPSKE SREDIŠNJE BANKE,
         uzimajući u obzir Ugovor o funkcioniranju Europske unije, a posebno njegov članak 132. stavak 3.,
         uzimajući u obzir Statut Europskog sustava središnjih banaka i Europske središnje banke, a posebno njegov članak 19. stavak 1. i članak 34.,
         uzimajući u obzir Uredbu Vijeća (EZ) br. 2532/98 od 23. studenoga 1998. o ovlastima Europske središnje banke za izricanje sankcija (1), a posebno njezin članak 6. stavak 2.,
         budući da:

                     (1)

                     Kako bi se osigurala pravna sigurnost i u interesu transparentnosti, institucije bi trebale biti upoznate s metodama koje ESB primjenjuje za izračun sankcija koje izriče u skladu s člankom 7. stavkom 1. Uredbe Vijeća (EZ) br. 2531/98 (2) za nepoštovanje odredbi o minimalnim pričuvama utvrđenih u Uredbi (EU) 2021/378 Europske središnje banke (ESB/2021/1) (3).

                     (2)

                     Formula i metoda koje ESB primjenjuje za izračun sankcija za ne držanje dijela ili cijelih iznosa potrebnih minimalnih pričuva utvrđeni su u Obavijesti Europske središnje banke o izricanju sankcija za povrede obveze držanja minimalnih pričuva (4). U interesu pravne sigurnosti i radi sprječavanja daljnje fragmentacije pravnog okvira u odnosu na izricanje sankcija u različitim područjima nadležnosti ESB-a, primjereno je povući Obavijest i prenijeti njezin odgovarajući sadržaj u novu Odluku.

                     (3)

                     Jednako tako, u interesu transparentnosti potrebno je utvrditi formulu i metodu koju ESB primjenjuje za izračun sankcija u skladu s člankom 7. stavkom 3. Uredbe (EZ) br. 2531/98 za nepoštovanje zahtjeva za obavješćivanje odgovarajuće nacionalne središnje banke o svim ograničenjima koja bi instituciju spriječila u likvidaciji, prijenosu, dodjeli ili raspolaganju sredstvima koja drži u minimalnim pričuvama u skladu s člankom 3. stavkom 1. drugim podstavkom Uredbe (EU) 2021/378 (ESB/2021/1).

                     (4)

                     Kako bi se osigurao usklađen okvir za primjenu odredbi o minimalnim pričuvama, potrebno je da se ova Odluka primjenjuje od istog datuma kao i izmjene članka 11. Uredbe (EZ) br. 2157/1999 Europske središnje banke (ESB/1999/4) (5).

               DONIJELO JE OVU ODLUKU:

            Članak 1.
            Predmet
            Ovom se Odlukom utvrđuje metodologija koju ESB primjenjuje za izračun sankcija koje se izriču u skladu s člankom 7. Uredbe (EZ) br. 2531/98.

            Članak 2.
            Metodologija koja se primjenjuje za izračun sankcija za ne držanje minimalnih pričuva
            Kada ESB izriče sankcije u skladu s člankom 7. stavkom 1. Uredbe (EZ) br. 2531/98, sankcije koje se primjenjuju za ne držanje minimalnih pričuva u skladu s Uredbom (EU) 2021/378 (ESB/2021/1) izračunavaju se na temelju formule i metode iz Priloga I. ovoj Odluci.

            Članak 3.
            Metodologija koja se primjenjuje za izračun sankcija za nepoštovanje zahtjeva za obavješćivanje u odnosu na minimalne pričuve
            Kada ESB izriče sankcije u skladu s člankom 7. stavkom 3. Uredbe (EZ) br. 2531/98 za nepoštovanje zahtjeva za obavješćivanje odgovarajuće nacionalne središnje banke o ograničenjima koja bi spriječila instituciju da likvidira, prenese, dodijeli ili raspolaže sa svojim sredstvima koja drži u minimalnim pričuvama u skladu s člankom 3. stavkom 1. drugim podstavkom Uredbe (EU) 2021/378 (ESB/2021/1), sankcije koje se primjenjuju izračunavaju se na osnovi formule i metode iz Priloga II. ovoj Odluci.

            Članak 4.
            Stupanje na snagu
            Ova Odluka stupa na snagu 3. studenoga 2021.

            Sastavljeno u Frankfurtu na Majni, 7. listopada 2021.

                  Predsjednica ESB-a

               Christine LAGARDE

            (1)  SL L 318, 27.11.1998., str. 4.

            (2)  Uredba Vijeća (EZ) br. 2531/98 od 23. studenoga 1998. o primjeni odredbi o minimalnim pričuvama od strane Europske središnje banke (SL L 318, 27.11.1998., str. 1.).

            (3)  Uredba (EU) 2021/378 Europske središnje banke od 22. siječnja 2021. o primjeni odredbi o minimalnim pričuvama (ESB/2021/1) (SL L 73, 3.3.2021., str. 1.).

            (4)  SL C 39, 11.2.2000., str. 3.

            (5)  Uredba Europske središnje banke (EZ) br. 2157/1999 od 23. rujna 1999. o ovlastima Europske središnje banke za izricanje sankcija (ESB/1999/4) (SL L 264, 12.10.1999., str. 21).

            PRILOG I.

               Formula i metoda za izračun sankcija u skladu s člankom 7. stavkom 1. Uredbe (EZ) br. 2531/98

               1.
               Iznos sankcije koju Europska središnja banka izriče za ne držanje potrebne razine minimalnih pričuva:
               Ako institucija na koju se primjenjuju odredbe o minimalnim pričuvama ne drži potrebnu razinu minimalnih pričuva, u skladu s uredbama Vijeća ili s njima povezanim uredbama ili odlukama ESB-a, izriče se sankcija koja se izračunava kao kazna od 2,5 postotna boda iznad prosjeka, izračunata za razdoblje održavanja u kojem je došlo do nepoštovanja, kamatne stope na stalno raspoloživu mogućnost granične posudbe od Europskog sustava središnjih banaka, pomnožena sa dnevnim prosječnim iznosom minimalnih pričuva koje dotična institucija nije držala.
               Kazna se izračunava upotrebom sljedeće formule:

               Pri čemu je:

                           Pt

                           =

                           kazna koju treba platiti zbog manjka potrebnih pričuva za razdoblje održavanja t

                           Dt

                           =

                           iznos potrebnih pričuva koji nije držala tijekom razdoblja održavanja t (kao dnevni prosjek)

                           nt

                           =

                           broj kalendarskih dana u razdoblju održavanja t

                           I

                           =

                           kalendarski dan razdoblja održavanja t

                           MLRi

                           =

                           kamatna stopa na stalno raspoloživu mogućnost granične posudbe od središnje banke na dan i

                     Kada institucija na koju se primjenjuju odredbe o minimalnim pričuvama ne postupi u skladu s obvezom obavješćivanja iz članka 3. stavka 1. drugog podstavka Uredbe (EU) 2021/378 (ESB/2021/1), ako se, nakon utvrđivanja takve neusklađenosti, također utvrdi da se, kao posljedica primjene članka 3. stavka 1. točke (d) Uredbe (EU) 2021/378 (ESB/2021/1), institucija nije uskladila s obvezom držanja potrebne razine minimuma tijekom više od jednog razdoblja održavanja, onda je odgovarajuće razdoblje održavanja za potrebe izračuna sankcija u skladu s odjeljkom 1. ovog Priloga razdoblje održavanja u kojem je utvrđena neusklađenost.

               2.
               Ponovljene povrede odredbi o minimalnim pričuvama:
               Kada institucija na koju se primjenjuju odredbe o minimalnim pričuvama ne drži potrebne razine minimalnih pričuva, više od dva puta tijekom razdoblja od 12 mjeseci, smatra se da je počinila ponovljenu povredu.
               Za svaku ponovljenu povredu izriče se sankcija koja se izračunava kao kazna od pet postotnih bodova iznad prosječne, izračunana za razdoblje održavanja u kojem je nastala ponovljena povreda, kamatne stope na stalno raspoloživu mogućnost granične posudbe od Europskog sustava središnjih banaka, koja se primjenjuje na dnevni prosječni iznos minimalnih pričuva koje dotična institucija ne drži. U ostalim slučajevima kazna se izračunava upotrebom formule iz odjeljka 1. ovog Priloga.

            PRILOG II.

               Formula i metoda za izračun sankcije u skladu s člankom 7. stavkom 3. Uredbe (EZ) br. 2531/98 za nepridržavanje zahtjeva u vezi s obavješćivanjem odgovarajuće nacionalne središnje banke o ograničenjima koja bi spriječila instituciju da likvidira, prenese, dodijeli ili raspolaže sa svojim sredstvima koja drži u minimalnim pričuvama u skladu s člankom 3. stavkom 1. drugim podstavkom Uredbe (EU) 2021/378 (ESB/2021/1)

               1.
               Iznos sankcije koju izriče Europska središnja banka u slučaju ne obavješćivanja odgovarajuće nacionalne središnje banke o svakom pravnom, ugovornom, regulatornom ili drugom ograničenju koje bi spriječilo instituciju da likvidira, prenese, dodijeli ili raspolaže svojim sredstvima koja drži u minimalnim pričuvama u skladu s člankom 3. stavkom 1. drugim podstavkom Uredbe (EU) 2021/378 (ESB/2021/1):
               Kada se radi o povredi obveze za obavješćivanje odgovarajuće nacionalne središnje banke o bilo kojem pravnom, ugovornom, regulatornom ili drugom ograničenju koje bi spriječilo instituciju da likvidira, prenese, dodijeli ili raspolaže svojim sredstvima koja drži u minimalnim pričuvama u skladu s člankom 3. stavkom 1. drugim podstavkom Uredbe (EU) 2021/378 (ESB/2021/1), izriče se sankcija koja se izračunava kao kazna od 2,5 postotnih bodova iznad prosječne, izračunane tijekom razdoblja u odnosu na koje se sankcija izriče, kamatne stope na stalno raspoloživu mogućnost granične posudbe od Europskog sustava središnjih banaka, koja se primjenjuje na dnevni prosječni iznos sredstava na koja utječe povreda obveze institucije da obavijesti tijekom razdoblja u odnosu na koje je izrečena sankcija. Ako se nepridržavanje proteže na više od jednog razdoblja održavanja, onda razdoblje u odnosu na koje se izriče sankcija neće premašiti ukupan broj dana razdoblja održavanja u kojem je nepridržavanje utvrđeno.
               U skladu s odjeljkom 3. ovog Priloga, kazna se izračunava upotrebom sljedeće formule:

               Pri čemu je:

                           Ps

                           =

                           kazna koju je potrebno platiti zbog neobavješćivanja u skladu s člankom 3. stavkom 1. drugim podstavkom Uredbe (EU) 2021/378 (ESB/2021/1)

                           Ds

                           =

                           iznos sredstava na koji se odnosi propust institucije da obavijesti u skladu s člankom 3. stavkom 1. drugim podstavkom Uredbe (EU) 2021/378 (ESB/2021/)1

                           nss

                           =

                           manji od i. ukupan broj kalendarskih dana bez obavijesti i ii. broj dana u razdoblju održavanja u kojem je utvrđeno nepridržavanje

                           i

                           =

                           kalendarski dan razdoblja u odnosu na koje je izrečena sankcija

                           MLRi

                           =

                           kamatna stopa na stalno raspoloživu mogućnost granične posudbe od središnje banke na dan i

               2.
               Ponovljena povreda obveze obavješćivanja odgovarajuće nacionalne središnje banke o svakom pravnom, ugovornom, regulatornom ili drugom ograničenju koje bi spriječilo instituciju da likvidira, prenese, dodijeli ili raspolaže svojim sredstvima koja drži u minimalnim pričuvama u skladu s člankom 3. stavkom 1. drugim podstavkom Uredbe (EU) 2021/378 (ESB/2021/1):
               Kada je instituciji izrečena sankcija zbog neobavješćivanja odgovarajuće nacionalne središnje banke o svakom pravnom, ugovornom, regulatornom ili drugom ograničenju koje bi spriječilo instituciju da likvidira, prenese, dodijeli ili raspolaže svojim sredstvima koja drži u minimalnim pričuvama u skladu s člankom 3. stavkom 1. drugim podstavkom, ako institucija ne bi obavijestila odgovarajuću nacionalnu središnju banku o bilo kojem takvom ograničenju u skladu s člankom 3. stavkom 1. drugim podstavkom tijekom razdoblja od 12 mjeseci nakon datuma na koji je obaviještena o izricanju te sankcije, smatra se da je počinila ponovljenu povredu.
               Za svaku ponovljenu povredu izriče se sankcija koja se izračunava kao kazna od pet postotnih bodova iznad prosječne, izračunane za razdoblje u odnosu na koje je sankcija izrečena, kamatne stope na stalno raspoloživu mogućnost granične posudbe od Europskog sustava središnjih banaka, koja se primjenjuje na dnevni prosječni iznos sredstava na koji se odnosi povreda institucije da obavijesti tijekom razdoblja u odnosu na koje je sankcija izrečena. U ostalim slučajevima kazna se izračunava upotrebom formule iz odjeljka 1. ovog Priloga.

               3.
               Načelo razmjernosti i okolnosti pojedinog slučaja
               Iznos kazne izračunan u skladu s formulom iz odjeljka 1. ovog Priloga, može se prilagoditi uzimanjem u obzir načela razmjernosti i okolnosti pojedinog slučaja u skladu s člankom 2. stavcima 2. i 3. Uredbe (EZ) 2532/98. Na sve prilagodbe iznosa kazne primjenjuju se ograničenja iz članka 2. stavka 1. te Uredbe.


title: Odluka Vijeća (ZVSP) 2021/1818 od 15. listopada 2021. o pokretanju misije Europske unije za vojno osposobljavanje u Mozambiku (EUTM Mozambique)

text:
                  18.10.2021

                  HR

                  Službeni list Europske unije

                  L 368/5

         ODLUKA VIJEĆA (ZVSP) 2021/1818
         od 15. listopada 2021.
         o pokretanju misije Europske unije za vojno osposobljavanje u Mozambiku (EUTM Mozambique)
         VIJEĆE EUROPSKE UNIJE,
         uzimajući u obzir Ugovor o Europskoj uniji, a posebno njegov članak 42. stavak 4. i članak 43. stavak 2.,
         uzimajući u obzir Odluku Vijeća (ZVSP) 2021/1143 od 12. srpnja 2021. o misiji Europske unije za vojno osposobljavanje u Mozambiku (EUTM Mozambique) (1),
         uzimajući u obzir prijedlog Visokog predstavnika Unije za vanjske poslove i sigurnosnu politiku,
         budući da:

                     (1)

                     Vijeće je 12. srpnja 2021. donijelo Odluku (ZVSP) 2021/1143 o misiji Europske unije za vojno osposobljavanje u Mozambiku (EUTM Mozambique).

                     (2)

                     Politički i sigurnosni odbor složio se 28. rujna 2021. da bi trebalo odobriti plan misije, uključujući pravila vojnog djelovanja, za misiju EUTM Mozambique.

                     (3)

                     Misiju EUTM Mozambique trebalo bi pokrenuti 15. listopada 2021. slijedom preporuke zapovjednika misije.

                     (4)

                     U skladu s člankom 5. Protokola br. 22 o stajalištu Danske, priloženog Ugovoru o Europskoj uniji i Ugovoru o funkcioniranju Europske unije, Danska ne sudjeluje u pripremi i provedbi odluka i djelovanja Unije koji imaju implikacije u području obrane. Stoga Danska ne sudjeluje u donošenju ove Odluke, ona za nju nije obvezujuća niti se na nju primjenjuje te ne sudjeluje u financiranju ove misije EUTM Mozambique,

               DONIJELO JE OVU ODLUKU:

            Članak 1.
            Odobrava se plan misije, uključujući pravila vojnog djelovanja, za misiju EUTM Mozambique.

            Članak 2.
            Misija EUTM Mozambique pokreće se 15. listopada 2021.

            Članak 3.
            Ova Odluka stupa na snagu na dan donošenja.

            Sastavljeno u Luxembourgu 15. listopada 2021.

                  Za Vijeće

                  Predsjednik

               J. CIGLER KRALJ

            (1)  SL L 247, 13.7.2021., str. 93.


title: Odluka Vijeća (ZVSP) 2021/1824 od 18. listopada 2021. o izmjeni Odluke (ZVSP) 2020/1515 o osnivanju Europske akademije za sigurnost i obranu (EASO)

text:
                  19.10.2021

                  HR

                  Službeni list Europske unije

                  L 369/13

         ODLUKA VIJEĆA (ZVSP) 2021/1824
         od 18. listopada 2021.
         o izmjeni Odluke (ZVSP) 2020/1515 o osnivanju Europske akademije za sigurnost i obranu (EASO)
         VIJEĆE EUROPSKE UNIJE,
         uzimajući u obzir Ugovor o Europskoj uniji, a posebno njegov članak 28. stavak 1. i članak 42. stavak 4.,
         uzimajući u obzir prijedlog Visokog predstavnika Unije za vanjske poslove i sigurnosnu politiku,
         budući da:

                     (1)

                     Vijeće je 19. listopada 2020. donijelo Odluku (ZVSP) 2020/1515 (1) o osnivanju Europske akademije za sigurnost i obranu (EASO).

                     (2)

                     Trebalo bi utvrditi novi financijski referentni iznos za razdoblje od 1. siječnja 2022. do 31. prosinca 2022.

                     (3)

                     Odluku (ZVSP) 2020/1515 trebalo bi stoga na odgovarajući način izmijeniti,

               DONIJELO JE OVU ODLUKU:

            Članak 1.
            Članak 16. stavak 2. Odluke (ZVSP) 2020/1515 zamjenjuje se sljedećim:

                  „2.   Financijski referentni iznos namijenjen pokrivanju rashoda EASO-a tijekom razdoblja od 1. siječnja 2022. do 31. prosinca 2022. iznosi 1 975 752,04 EUR.
                  O financijskom referentnom iznosu namijenjenom pokrivanju rashoda EASO-a za daljnja razdoblja odlučuje Vijeće.”.

            Članak 2.
            Ova Odluka stupa na snagu na dan donošenja.

            Sastavljeno u Luxembourgu 18. listopada 2021.

                  Za Vijeće

                  Predsjednik

               J. BORRELL FONTELLES

            (1)  Odluka Vijeća (ZVSP) 2020/1515 od 19. listopada 2020. o osnivanju Europske akademije za sigurnost i obranu te o stavljanju izvan snage Odluke (ZVSP) 2016/2382 (SL L 348, 20.10.2020., str. 1.).


title: Odluka Vijeća (ZVSP) 2021/1826 od 18. listopada 2021. o izmjeni Odluke (ZVSP) 2015/1763 o mjerama ograničavanja s obzirom na stanje u Burundiju

text:
                  19.10.2021

                  HR

                  Službeni list Europske unije

                  L 369/15

         ODLUKA VIJEĆA (ZVSP) 2021/1826
         od 18. listopada 2021.
         o izmjeni Odluke (ZVSP) 2015/1763 o mjerama ograničavanja s obzirom na stanje u Burundiju
         VIJEĆE EUROPSKE UNIJE,
         uzimajući u obzir Ugovor o Europskoj uniji, a posebno njegov članak 29.,
         uzimajući u obzir prijedlog Visokog predstavnika Unije za vanjske poslove i sigurnosnu politiku,
         budući da:

                     (1)

                     Vijeće je 1. listopada 2015. donijelo Odluku (ZVSP) 2015/1763 (1) o mjerama ograničavanja s obzirom na stanje u Burundiju.

                     (2)

                     Na temelju preispitivanja Odluke (ZVSP) 2015/1763 mjere ograničavanja trebalo bi produljiti do 31. listopada 2022.

                     (3)

                     Odluku (ZVSP) 2015/1763 trebalo bi stoga na odgovarajući način izmijeniti,

               DONIJELO JE OVU ODLUKU:

            Članak 1.
            U članku 6. Odluke Vijeća (ZVSP) 2015/1763 drugi stavak zamjenjuje se sljedećim:

               „Ova Odluka primjenjuje se do 31. listopada 2022.”.

            Članak 2.
            Ova Odluka stupa na snagu sljedećeg dana od dana objave u Službenom listu Europske unije.

            Sastavljeno u Luxembourgu 18. listopada 2021.

                  Za Vijeće

                  Predsjednik

               J. BORRELL FONTELLES

            (1)  Odluka Vijeća (ZVSP) 2015/1763 od 1. listopada 2015. o mjerama ograničavanja s obzirom na stanje u Burundiju (SL L 257, 2.10.2015., str. 37.).


title: Odluka Vijeća (EU) 2021/1830 od 22. veljače 2021. o potpisivanju, u ime Unije, Sporazuma između Europske unije i Republike Cabo Verdea o izmjeni Sporazuma o pojednostavljenju izdavanja viza za kratkotrajni boravak građanima Republike Cabo Verdea i Europske unije

text:
                  19.10.2021

                  HR

                  Službeni list Europske unije

                  L 371/1

         ODLUKA VIJEĆA (EU) 2021/1830
         od 22. veljače 2021.
         o potpisivanju, u ime Unije, Sporazuma između Europske unije i Republike Cabo Verdea o izmjeni Sporazuma o pojednostavljenju izdavanja viza za kratkotrajni boravak građanima Republike Cabo Verdea i Europske unije
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije, a posebno njegov članak 77. stavak 2. točku (a) u vezi s člankom 218. stavkom 5.,
         uzimajući u obzir prijedlog Europske komisije,
         budući da:

                     (1)

                     U zaključcima od 20. studenoga 2007. Vijeće i predstavnici vlada država članica, koji su se sastali u okviru Vijeća, pozdravili su komunikaciju Komisije o budućnosti odnosa između Europske unije i Republike Cabo Verdea. Vijeće je posebice pozdravilo produbljivanje odnosa između Unije i Cabo Verdea provedbom akcijskog plana za razvoj „posebnog partnerstva” između dviju stranaka. Osim toga, u toj komunikaciji predviđen je, kao cilj tog „posebnog patrnerstva”, razvoj otvorenog, konstruktivnog i svrsishodnog dijaloga te je navedeno da je borba protiv nezakonitog useljavanja zajednički strateški prioritet.

                     (2)

                     Sporazum između Europske unije i Republike Cabo Verdea o pojednostavljenju izdavanja viza za kratkotrajni boravak građanima Republike Cabo Verdea i Europske unije (1) („Sporazum iz 2014.”) stupio je na snagu 1. prosinca 2014.

                     (3)

                     Od 1. prosinca 2014. zakonodavstvo Unije i zakonodavstvo Cabo Verdea razvili su se uz reviziju Zakonika o vizama Uredbom (EU) 2019/1155 Europskog parlamenta i Vijeća (2) i odluku Cabo Verdea o izuzeću građana Unije od obveze posjedovanja vize za boravke do 30 dana. S obzirom na te promjene i procjenu Zajedničkog odbora, koji je osnovan člankom 10. Sporazuma iz 2014. i zadužen za praćenje provedbe Sporazuma iz 2014., Sprazumom o izmjeni trebalo bi prilagoditi i dopuniti pojedine odredbe kojima se olakšava izdavanje viza građanima Cabo Verdea i, na temelju reciprociteta, građanima Unije, za planirani boravak od najviše 90 dana u bilo kojem razdoblju od 180 dana.

                     (4)

                     Vijeće je 29. listopada 2019. ovlastilo Komisiju da otvori pregovore s Cabo Verdeom o Sporazumu između Europske unije i Republike Cabo Verdea o izmjeni Sporazuma između Europske unije i Republike Cabo Verdea o pojednostavljenju izdavanja viza za kratkotrajni boravak građanima Republike Cabo Verdea i Europske unije („Sporazum o izmjeni”). Pregovori su uspješno zaključeni 30. siječnja 2020., a Sporazum o izmjeni parafiran je 24. srpnja 2020. razmjenom e-poruka.

                     (5)

                     Ova Odluka predstavlja razvoj odredaba schengenske pravne stečevine u kojima Irska ne sudjeluje, u skladu s Odlukom Vijeća 2002/192/EZ (3). Irska stoga ne sudjeluje u donošenju ove Odluke te ona za nju nije obvezujuća niti se na nju primjenjuje.

                     (6)

                     U skladu s člancima 1. i 2. Protokola br. 22 o stajalištu Danske, priloženog Ugovoru o Europskoj uniji i Ugovoru o funkcioniranju Europske unije, Danska ne sudjeluje u donošenju ove Odluke te ona za nju nije obvezujuća niti se na nju primjenjuje.

                     (7)

                     Sporazum o izmjeni trebalo bi potpisati u ime Unije, podložno njegovu kasnijem sklapanju, a zajedničke izjave priložene Sporazumu o izmjeni trebalo bi odobriti,

               DONIJELO JE OVU ODLUKU:

            Članak 1.
            Odobrava se potpisivanje u ime Unije Sporazuma između Europske unije i Republike Cabo Verdea o izmjeni Sporazuma između Europske unije i Republike Cabo Verdea o pojednostavljenju izdavanja viza za kratkotrajni boravak građanima Republike Cabo Verdea i Europske unije, podložno sklapanju navedenog Sporazuma o izmjeni (4).

            Članak 2.
            Zajedničke izjave priložene Sporazumu o izmjeni odobravaju se u ime Unije.

            Članak 3.
            Predsjednika Vijeća ovlašćuje se da odredi jednu ili više osoba ovlaštenih za potpisivanje Sporazuma o izmjeni u ime Unije.

            Članak 4.
            Ova Odluka stupa na snagu sljedećeg dana od dana donošenja.

            Sastavljeno u Bruxellesu 22. veljače 2021.

                  Za Vijeće

                  Predsjednik

               J. BORRELL FONTELLES

            (1)  SL L 282, 24.10.2013., str. 3.

            (2)  Uredba (EU) 2019/1155 Europskog parlamenta i Vijeća od 20. lipnja 2019. o izmjeni Uredbe (EZ) br. 810/2009 o uspostavi Zakonika Zajednice o vizama (Zakonik o vizama) (SL L 188, 12.7.2019., str. 25.).

            (3)  Odluka Vijeća 2002/192/EZ od 28. veljače 2002. o zahtjevu Irske za sudjelovanje u pojedinim odredbama schengenske pravne stečevine (SL L 64, 7.3.2002., str. 20.).

            (4)  Vidjeti stranicu 5 ovoga Službenog lista.


title: Odluka Vijeća (EU) 2021/1831 od 7. listopada 2021. o sklapanju, u ime Unije, Sporazuma između Europske unije i Republike Cabo Verdea o izmjeni Sporazuma o pojednostavljenju izdavanja viza za kratkotrajni boravak građanima Republike Cabo Verdea i Europske unije

text:
                  19.10.2021

                  HR

                  Službeni list Europske unije

                  L 371/3

         ODLUKA VIJEĆA (EU) 2021/1831
         od 7. listopada 2021.
         o sklapanju, u ime Unije, Sporazuma između Europske unije i Republike Cabo Verdea o izmjeni Sporazuma o pojednostavljenju izdavanja viza za kratkotrajni boravak građanima Republike Cabo Verdea i Europske unije
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije, a posebno njegov članak 77. stavak 2. točku (a) u vezi s člankom 218. stavkom 6. drugim podstavkom točkom (a),
         uzimajući u obzir prijedlog Europske komisije,
         uzimajući u obzir suglasnost Europskog parlamenta (1),
         budući da:

                     (1)

                     U zaključcima od 20. studenoga 2007. Vijeće i predstavnici vlada država članica, koji su se sastali u okviru Vijeća, pozdravili su komunikaciju Komisije o budućnosti odnosa između Europske unije i Republike Cabo Verdea. Vijeće je posebice pozdravilo produbljivanje odnosa između Unije i Cabo Verdea provedbom akcijskog plana za razvoj „posebnog partnerstva” između dviju stranaka. Osim toga, u toj komunikaciji predviđen je, kao cilj tog „posebnog patrnerstva”, razvoj otvorenog, konstruktivnog i svrsishodnog dijaloga te je navedeno da je borba protiv nezakonitog useljavanja zajednički strateški prioritet.

                     (2)

                     Sporazum između Europske unije i Republike Cabo Verdea o pojednostavljenju izdavanja viza za kratkotrajni boravak građanima Republike Cabo Verdea i Europske unije (2) („Sporazum iz 2014.”) stupio je na snagu 1. prosinca 2014.

                     (3)

                     Od 1. prosinca 2014. zakonodavstvo Unije i zakonodavstvo Cabo Verdea razvili su se uz reviziju Zakonika o vizama Uredbom (EU) 2019/1155 Europskog parlamenta i Vijeća (3) i odluku Cabo Verdea o izuzeću građana Unije od obveze posjedovanja vize za boravke do 30 dana. S obzirom na te promjene i procjenu Zajedničkog odbora, koji je osnovan člankom 10. Sporazuma iz 2014. i zadužen za praćenje provedbe Sporazuma iz 2014., Sporazumom o izmjeni trebalo bi prilagoditi i dopuniti pojedine odredbe kojima se olakšava izdavanje viza građanima Cabo Verdea i, na temelju reciprociteta, građanima Unije za planirani boravak od najviše 90 dana u bilo kojem razdoblju od 180 dana.

                     (4)

                     U skladu s Odlukom Vijeća (EU) 2021/1830 (4) Sporazum između Europske unije i Republike Cabo Verdea o izmjeni Sporazuma između Europske unije i Republike Cabo Verdea o pojednostavljenju izdavanja viza za kratkotrajni boravak građanima Republike Cabo Verdea i Europske unije („Sporazum o izmjeni”) potpisan je 18. ožujka 2021,, podložno njegovu kasnijem sklapanju.

                     (5)

                     Ova Odluka predstavlja razvoj odredaba schengenske pravne stečevine u kojima Irska ne sudjeluje, u skladu s Odlukom Vijeća 2002/192/EZ (5). Irska stoga ne sudjeluje u donošenju ove Odluke te ona za nju nije obvezujuća niti se na nju primjenjuje.

                     (6)

                     U skladu s člancima 1. i 2. Protokola br. 22 o stajalištu Danske, priloženog Ugovoru o Europskoj uniji i Ugovoru o funkcioniranju Europske unije, Danska ne sudjeluje u donošenju ove Odluke te ona za nju nije obvezujuća niti se na nju primjenjuje.

                     (7)

                     Sporazum o izmjeni trebalo bi odobriti,

               DONIJELO JE OVU ODLUKU:

            Članak 1.
            Sporazum između Europske unije i Republike Cabo Verdea o izmjeni Sporazuma između Europske unije i Republike Cabo Verdea o pojednostavljenju izdavanja viza za kratkotrajni boravak građanima Republike Cabo Verdea i Europske unije odobrava se u ime Unije (6).

            Članak 2.
            Predsjednik Vijeća u ime Unije šalje obavijest predviđenu u članku 2. stavku 1. Sporazuma o izmjeni (7).

            Članak 3.
            Ova Odluka stupa na snagu na dan donošenja.

            Sastavljeno u Bruxellesu 7. listopada 2021.

                  Za Vijeće

                  Predsjednik

               M. DIKAUČIČ

            (1)  Suglasnost od 16. rujna 2021. (još nije objavljena u Službenom listu).

            (2)  SL L 282, 24.10.2013., str. 3.

            (3)  Uredba (EU) 2019/1155 Europskog parlamenta i Vijeća od 20. lipnja 2019. o izmjeni Uredbe (EZ) br. 810/2009 o uspostavi Zakonika Zajednice o vizama (Zakonik o vizama) (SL L 188, 12.7.2019., str. 25.).

            (4)  Odluka Vijeća (EU) 2021/1830 22. veljače 2021. o potpisivanju, u ime Unije, Sporazuma između Europske unije i Republike Cabo Verdea o izmjeni Sporazuma o pojednostavljenju izdavanja viza za kratkotrajni boravak građanima Republike Cabo Verdea i Europske unije (vidjeti stranicu 1 ovoga Službenog lista).

            (5)  Odluka Vijeća 2002/192/EZ od 28. veljače 2002. o zahtjevu Irske za sudjelovanje u pojedinim odredbama schengenske pravne stečevine (SL L 64, 7.3.2002., str. 20.).

            (6)  Vidjeti stranicu 5 ovoga Službenog lista.

            (7)  Glavno tajništvo Vijeća objavit će datum stupanja na snagu Sporazuma o izmjeni u Službenom listu Europske unije.


               20.10.2021

               HR

               Službeni list Europske unije

               C 425/161

      P9_TA(2020)0310
      Imenovanje Julije Laffranque za članicu odbora osnovanog u skladu s člankom 255. Ugovora o funkcioniranju Europske unije
      Odluka Europskog parlamenta od 24. studenoga 2020. kojom se predlaže imenovanje Julije Laffranque za članicu odbora osnovanog u skladu s člankom 255. Ugovora o funkcioniranju Europske unije (2020/2238(INS))
      (2021/C 425/19)

         Europski parlament,

                  —

                  uzimajući u obzir drugi stavak članka 255. Ugovora o funkcioniranju Europske unije,

                  —

                  uzimajući u obzir članak 128. Poslovnika,

                  —

                  uzimajući u obzir prijedlog Odbora za pravna pitanja (B9-0368/2020),

                  A.

                  budući da Julia Laffranque ispunjava uvjete iz drugog stavka članka 255. Ugovora o funkcioniranju Europske unije;

                  1.

                  predlaže da se Julia Laffranque imenuje za članicu odbora;

                  2.

                  nalaže svojem predsjedniku da ovu Odluku proslijedi predsjedniku Suda Europske unije.


title: Odluka Vijeća (EU) 2021/1834 od 6. listopada 2021. o imenovanju šestero članova i četvero zamjenika članova Odbora regija, koje je predložila Talijanska Republika

text:
                  20.10.2021

                  HR

                  Službeni list Europske unije

                  L 372/11

         ODLUKA VIJEĆA (EU) 2021/1834
         od 6. listopada 2021.
         o imenovanju šestero članova i četvero zamjenika članova Odbora regija, koje je predložila Talijanska Republika
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije, a posebno njegov članak 305.,
         uzimajući u obzir Odluku Vijeća (EU) 2019/852 od 21. svibnja 2019. o određivanju sastava Odbora regija (1),
         uzimajući u obzir prijedloge talijanske vlade,
         budući da:

                     (1)

                     U skladu s člankom 300. stavkom 3. Ugovora Odbor regija sastoji se od predstavnika regionalnih i lokalnih tijela, koji ili imaju izborni mandat regionalnog ili lokalnog tijela ili su politički odgovorni izabranoj skupštini.

                     (2)

                     Vijeće je 20. siječnja 2020. donijelo Odluku (EU) 2020/102 (2) o imenovanju članova i zamjenikâ članova Odbora regija za razdoblje od 26. siječnja 2020. do 25. siječnja 2025. Vijeće je 19. svibnja 2020. donijelo Odluku (EU) 2020/682 (3) o imenovanju zamjenika člana Odbora regija, kojeg je predložila Talijanska Republika. Vijeće je 7. prosinca 2020. donijelo Odluku (EU) 2020/2076 (4) o imenovanju dvaju zamjenika članova Odbora regija, koje je predložila Talijanska Republika.

                     (3)

                     Šest mjesta članova Odbora regija postala su slobodna podnošenjem ostavke g. Massimiliana FEDRIGE, g. Christiana SOLINASA i g. Donata TOME istekom nacionalnog mandata na temelju kojeg su za to mjesto predloženi gđa Manuela BORA, g. Enrico ROSSI i gđa Alessandra SARTORE.

                     (4)

                     Četiri mjesta zamjenika članova Odbora regija postala su slobodna podnošenjem ostavke g. Vincenza DE LUCE, g. Domenica GIANNETTE i g. Arna KOMPATSCHERA istekom nacionalnog mandata na temelju kojeg je za to mjesto predložen g. Pierluigi MARQUIS.

                     (5)

                     Talijanska vlada predložila je sljedeće predstavnike regionalnih tijela koji imaju izborni mandat regionalnog tijela kao članove Odbora regija do kraja tekućeg mandata, koji istječe 25. siječnja 2025.: g. Guida CASTELLIJA, Assessore della Regione Marche (regionalni ministar regije Marke) g. Michelea EMILIANA, Presidente della Regione Puglia (predsjednik regije Apulije) i g. Eugenija GIANIJA, Presidente della Regione Toscana (predsjednik regije Toskane).

                     (6)

                     Talijanska vlada predložila je g. Nicolu CAPUTA, predstavnika regionalnog tijela koji je politički odgovoran izabranoj skupštini, Assessore della Regione Campania (regionalni ministar regije Kampanije), kao zamjenika člana Odbora regija do kraja tekućeg mandata koji istječe 25. siječnja 2025.

                     (7)

                     Talijanska vlada predložila je g. Luciana Emilia CAVERIJA, predstavnika regionalnog tijela koji ima izborni mandat regionalnog tijela, Assessore e Consigliere della Regione autonoma Valle d’Aosta (regionalni ministar i vijećnik Autonomne regije Valle d’Aosta), kao zamjenika člana Odbora regija do kraja tekućeg mandata koji istječe 25. siječnja 2025.

                     (8)

                     Talijanska vlada predložila je g. Arna KOMPATSCHERA, predstavnika regionalnog tijela koji ima izborni mandat regionalnog tijela, Consigliere della Provincia autonoma di Bolzano – Presidente della Regione Trentino Alto-Adige e della Provincia autonoma di Bolzano (vijećnik Autonomne pokrajine Bolzano, predsjednik regije Trentino-Alto Adige i Autonomne pokrajine Bolzano), kao člana Odbora regija do 31. listopada 2023.

                     (9)

                     Talijanska vlada predložila je g. Christiana SOLINASA, predstavnika regionalnog tijela koji ima izborni mandat regionalnog tijela, Presidente della Regione Sardegna (predsjednik regije Sardinije), kao zamjenika člana Odbora regija do 28. veljače 2024.

                     (10)

                     Talijanska vlada predložila je gđu Donatellu TESEI, predstavnicu regionalnog tijela koja ima izborni mandat regionalnog tijela, Presidente della Regione Umbria (predsjednica regije Umbrije), kao članicu Odbora regija do 31. listopada 2024.

                     (11)

                     Talijanska vlada predložila je g. Donata TOMU, predstavnika regionalnog tijela koji ima izborni mandat regionalnog tijela, Presidente della Regione Molise (predsjednik regije Molise), kao zamjenika člana Odbora regija do 30. travnja 2023.

                     (12)

                     Talijanska vlada predložila je g. Nicolu ZINGARETTIJA, predstavnika regionalnog tijela koji ima izborni mandat regionalnog tijela, Presidente della Regione Lazio (predsjednik regije Lacija), kao člana Odbora regija do 31. ožujka 2023.,

               DONIJELO JE OVU ODLUKU:

            Članak 1.
            Sljedeći predstavnici regionalnih ili lokalnih tijela koji imaju izborni mandat ili koji su politički odgovorni izabranoj skupštini imenuju se u Odbor regija:

                        (a)

                        kao članovi:

                                    —

                                    g. Guido CASTELLI, Assessore della Regione Marche (regionalni ministar regije Marke), do kraja tekućeg mandata, koji istječe 25. siječnja 2025.,

                                    —

                                    g. Michele EMILIANO, Presidente della Regione Puglia (predsjednik regije Apulije), do kraja tekućeg mandata koji istječe 25. siječnja 2025.,

                                    —

                                    g. Eugenio GIANI, Presidente della Regione Toscana (predsjednik regije Toskane), do kraja tekućeg mandata koji istječe 25. siječnja 2025.,

                                    —

                                    g. Arno KOMPATSCHER, Consigliere della Provincia autonoma di Bolzano – Presidente della Regione Trentino Alto-Adige e della Provincia autonoma di Bolzano (vijećnik Autonomne pokrajine Bolzano – predsjednik regije Trentino Alto-Adige i Autonomne pokrajine Bolzano), (promjena mandata), do 31. listopada 2023.,

                                    —

                                    gđa Donatella TESEI, Presidente della Regione Umbria (predsjednica regije Umbrije), do 31. listopada 2024.,

                                    —

                                    G. Nicola ZINGARETTI, Presidente della Regione Lazio (predsjednik regije Lacija), do 31. ožujka 2023.;

                              i

                        (b)

                        kao zamjenici članova:

                                    —

                                    g. Nicola CAPUTO, Assessore della Regione Campania (regionalni ministar regije Kampanije), do kraja tekućeg mandata, koji istječe 25. siječnja 2025.,

                                    —

                                    g. Luciano Emilio CAVERI, Assessore e Consigliere della Regione autonoma Valle d’Aosta (regionalni ministar i vijećnik Autonomne regije Valle d’Aosta), do kraja tekućeg mandata, koji istječe 25. siječnja 2025.,

                                    —

                                    g. Christian SOLINAS, Presidente della Regione Sardegna (predsjednik regije Sardinije), do 28. veljače 2024. (promjena mandata),

                                    —

                                    g. Donato TOMA, Presidente della Regione Molise (predsjednik regije Molise), do 30. travnja 2023. (promjena mandata).

            Članak 2.
            Ova Odluka stupa na snagu na dan donošenja.

            Sastavljeno u Luxembourgu 6. listopada 2021.

                  Za Vijeće

                  Predsjednik

               A. VIZJAK

            (1)  SL L 139, 27.5.2019., str. 13.

            (2)  Odluka Vijeća (EU) 2020/102 od 20. siječnja 2020. o imenovanju članova i zamjenikâ članova Odbora regija za razdoblje od 26. siječnja 2020. do 25. siječnja 2025. (SL L 20, 24.1.2020., str. 2.).

            (3)  Odluka Vijeća (EU) 2020/682 od 19. svibnja 2020. o imenovanju zamjenika člana Odbora regija kojeg je predložila Talijanska Republika (SL L 161, 25.5.2020., str. 9.).

            (4)  Odluka Vijeća (EU) 2020/2076 od 7. prosinca 2020. o imenovanju dvaju zamjenika članova Odbora regija koje je predložila Talijanska Republika (SL L 424, 15.12.2020., str. 55.).


               20.10.2021

               HR

               Službeni list Europske unije

               C 425/164

      P9_TA(2020)0311
      Imenovanje Franka Eldersona za člana Izvršnog odbora Europske središnje banke
      Odluka Europskog parlamenta od 24. studenoga 2020. o preporuci Vijeća o imenovanju člana Izvršnog odbora Europske središnje banke (N9-0055/2020 – C9-0331/2020 – 2020/0805(NLE))
      (Savjetovanje)
      (2021/C 425/22)

         Europski parlament,

                  —

                  uzimajući u obzir preporuku Vijeća od 9. listopada 2020. (N9-0055/2020) (1),

                  —

                  uzimajući u obzir članak 283. stavak 2. drugi podstavak Ugovora o funkcioniranju Europske unije, u skladu s kojim se Europsko vijeće savjetovalo s Parlamentom (C9-0331/2020),

                  —

                  uzimajući u obzir svoju Rezoluciju od 14. ožujka 2019. o rodnoj ravnoteži u imenovanjima u području ekonomske i monetarne politike EU-a (2),

                  —

                  uzimajući u obzir svoju odluku od 17. rujna 2019. o preporuci Vijeća za imenovanje Predsjednika Europske središnje banke (3),

                  —

                  uzimajući u obzir svoju odluku od 17. prosinca 2019. o preporuci Vijeća za imenovanje dva člana Izvršnog odbora Europske središnje banke (4),

                  —

                  uzimajući u obzir članak 130. Poslovnika,

                  —

                  uzimajući u obzir izvješće Odbora za ekonomsku i monetarnu politiku (A9-0218/2020),

                  A.

                  budući da se Europsko vijeće pismom od 14. listopada 2020. savjetovalo s Europskim parlamentom u vezi s imenovanjem Franka Eldersona na funkciju člana izvršnog odbora Europske središnje banke na mandat od osam godina, počevši od 15. prosinca 2020.;

                  B.

                  budući da je Odbor za ekonomsku i monetarnu politiku ocijenio kvalifikacije predložene kandidatkinje, posebno u smislu uvjeta navedenih u članku 283. stavku 2. Ugovora o funkcioniranju Europske unije i nužne potpune neovisnosti Europske središnje banke, u skladu s člankom 130. Ugovora; budući da je, u okviru tog ocjenjivanja, odbor zaprimio životopis kandidata kao i njegove odgovore na pismeni upitnik koji mu je upućen;

                  C.

                  budući da je u tom odboru 9. studenoga 2020. održano saslušanje kandidata na kojem je dao uvodnu izjavu te odgovarao na pitanja članova odbora;

                  D.

                  budući da se Upravno vijeće Europske središnje banke sastoji od članova Izvršnog odbora Europske središnje banke i 19 guvernera nacionalnih središnjih banaka država članica čija je valuta euro; budući da su trenutačno svi oni muškarci;

                  E.

                  budući da je Parlament u više navrata izrazio nezadovoljstvo u pogledu postupka imenovanja članova Izvršnog odbora Europske središnje banke te je pozvao na unaprjeđenje tog postupaka; budući da je Parlament zatražio da se pravodobno dostavi rodno uravnotežen uži popis s najmanje dva imena;

                  F.

                  budući da je Parlament 17. rujna 2019. dao pozitivno mišljenje o preporuci Vijeća o imenovanju Christine Lagarde prvom predsjednicom Europske središnje banke;

                  G.

                  budući da je Parlament 17. prosinca 2019. dao pozitivna mišljenja o preporukama Vijeća o imenovanju Fabia Panetta i Isabele Schnabel članovima Izvršnog odbora Europske središnje banke;

                  H.

                  budući da su žene i dalje nedovoljno zastupljene u Upravnom vijeću Europske središnje banke; budući da Parlament žali zbog toga što države članice nisu ozbiljno shvatile taj zahtjev te budući da poziva nacionalne institucije i institucije EU-a da aktivno rade na postizanju rodne ravnoteže u narednim imenovanjima;

                  I.

                  budući da bi sve institucije i tijela EU-a i država članica trebali provoditi konkretne mjere za postizanje rodne ravnoteže;

                  1.

                  daje pozitivno mišljenje o preporuci Vijeća da se Frank Elderson imenuje članom Izvršnog odbora Europske središnje banke;

                  2.

                  nalaže svojem predsjedniku da ovu Odluku proslijedi Europskom vijeću, Vijeću i vladama država članica.

         (1)  SL C 338, 12.10.2020., str. 2.

         (2)  Usvojeni tekstovi, P8_TA(2019)0211.

         (3)  Usvojeni tekstovi, P9_TA(2019)0008.

         (4)  Usvojeni tekstovi, P9_TA(2019)0093 i usvojeni tekstovi P9_TA(2019)0094.


title: Odluka Vijeća (EU) 2021/1835 od 6. listopada 2021. o imenovanju dvaju zamjenika članova Odbora regija, koje je predložila Kraljevina Španjolska

text:
                  20.10.2021

                  HR

                  Službeni list Europske unije

                  L 372/14

         ODLUKA VIJEĆA (EU) 2021/1835
         od 6. listopada 2021.
         o imenovanju dvaju zamjenika članova Odbora regija, koje je predložila Kraljevina Španjolska
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije, a posebno njegov članak 305.,
         uzimajući u obzir Odluku Vijeća (EU) 2019/852 od 21. svibnja 2019. o određivanju sastava Odbora regija (1),
         uzimajući u obzir prijedloge španjolske vlade,
         budući da:

                     (1)

                     U skladu s člankom 300. stavkom 3. Ugovora Odbor regija sastoji se od predstavnika regionalnih i lokalnih tijela, koji ili imaju izborni mandat regionalnog ili lokalnog tijela ili su politički odgovorni izabranoj skupštini.

                     (2)

                     Vijeće je 10. prosinca 2019. donijelo Odluku (EU) 2019/2157 (2) o imenovanju članova i zamjenikâ članova Odbora regija za razdoblje od 26. siječnja 2020. do 25. siječnja 2025.

                     (3)

                     Dva mjesta zamjenika članova Odbora regija postala su slobodna istekom nacionalnog mandata na temelju kojeg je za to mjesto predložen g. Ignacio Jesús AGUADO CRESPO i podnošenjem ostavke g. Mikela IRUJA AMEZAGE.

                     (4)

                     Španjolska vlada predložila je sljedeće predstavnike regionalnih tijela koji su politički odgovorni izabranoj skupštini kao zamjenike članova Odbora regija do kraja tekućeg mandata, koji istječe 25. siječnja 2025.: g. Joséa Francisca HERRERU ANTONAYU, Director General de Cooperación con el Estado y la Unión Europea, Comunidad de Madrid (glavni direktor za suradnju s državom i Europskom unijom, zajednica Madrid) i g. Sergia PÉREZA GARCÍJU, Director General de Acción Exterior, Gobierno de Navarra (glavni direktor za vanjske poslove vlade Navare),

               DONIJELO JE OVU ODLUKU:

            Članak 1.
            Sljedeći predstavnici regionalnih tijela koji su politički odgovorni izabranoj skupštini imenuju se zamjenicima članova Odbora regija do kraja tekućeg mandata, koji istječe 25. siječnja 2025.:

                        —

                        g. José Francisco HERRERA ANTONAYA, Director General de Cooperación con el Estado y la Unión Europea, Comunidad de Madrid (glavni direktor za suradnju s državom i Europskom unijom, zajednica Madrid);

                        —

                        g. Sergio PÉREZ GARCÍA, Director General de Acción Exterior, Gobierno de Navarra (glavni direktor za vanjske poslove vlade Navare).

            Članak 2.
            Ova Odluka stupa na snagu na dan donošenja.

            Sastavljeno u Luxembourgu 6. listopada 2021.

                  Za Vijeće

                  Predsjednik

               A. VIZJAK

            (1)  SL L 139, 27.5.2019., str. 13.

            (2)  Odluka Vijeća (EU) 2019/2157 od 10. prosinca 2019. o imenovanju članova i zamjenikâ članova Odbora regija za razdoblje od 26. siječnja 2020. do 25. siječnja 2025. (SL L 327, 17.12.2019., str. 78.).


title: Odluka Vijeća (EU) 2021/1836 od 15. listopada 2021. o stajalištu koje treba zauzeti u ime Europske unije u okviru Zajedničkog odbora osnovanog Sporazumom o povlačenju Ujedinjene Kraljevine Velike Britanije i Sjeverne Irske iz Europske unije i Europske zajednice za atomsku energiju u pogledu donošenja odluke o izmjeni tog sporazuma

text:
                  20.10.2021

                  HR

                  Službeni list Europske unije

                  L 372/16

         ODLUKA VIJEĆA (EU) 2021/1836
         od 15. listopada 2021.
         o stajalištu koje treba zauzeti u ime Europske unije u okviru Zajedničkog odbora osnovanog Sporazumom o povlačenju Ujedinjene Kraljevine Velike Britanije i Sjeverne Irske iz Europske unije i Europske zajednice za atomsku energiju u pogledu donošenja odluke o izmjeni tog sporazuma
         VIJEĆE EUROPSKE UNIJE,
         uzimajući u obzir Ugovor o Europskoj uniji, a posebno njegov članak 50. stavak 2.,
         uzimajući u obzir Ugovor o funkcioniranju Europske unije, a posebno njegov članak 218. stavak 9.,
         uzimajući u obzir prijedlog Europske komisije,
         budući da:

                     (1)

                     Sporazum o povlačenju Ujedinjene Kraljevine Velike Britanije i Sjeverne Irske iz Europske unije i Europske zajednice za atomsku energiju („Sporazum o povlačenju”) Unija je sklopila Odlukom Vijeća (EU) 2020/135 (1), a stupio je na snagu 1. veljače 2020.

                     (2)

                     Člankom 164. stavkom 5. točkom (d) Sporazuma o povlačenju Zajednički odbor ovlašćuje se donositi odluke o izmjeni tog sporazuma pod uvjetom da su te izmjene potrebne za ispravljanje pogrešaka, uklanjanje propusta ili drugih nedostataka ili rješavanje situacija koje se nisu mogle predvidjeti u trenutku potpisivanja Sporazuma te pod uvjetom da se tim odlukama ne mijenjaju ključni elementi tog sporazuma. Na temelju članka 166. stavka 2. Sporazuma o povlačenju, odluke Zajedničkog odbora obvezujuće su za Uniju i Ujedinjenu Kraljevinu te su Unija i Ujedinjena Kraljevina dužne provoditi te odluke koje imaju isti pravni učinak kao Sporazum o povlačenju.

                     (3)

                     Jedna odluka i jedna preporuka Administrativne komisije za koordinaciju sustava socijalne sigurnosti omaškom nisu navedene u dijelu I. Priloga I. Sporazumu o povlačenju. Još četiri odluke i jedna preporuka donesene su prije isteka prijelaznog razdoblja. Te bi odluke i preporuke stoga trebalo dodati u taj prilog.

                     (4)

                     Zajednički odbor trebao bi na temelju članka 164. stavka 5. točke (d) Sporazuma o povlačenju donijeti odluku o uklanjanju tih propusta i nedostataka.

                     (5)

                     Stoga je primjereno utvrditi stajalište koje u ime Unije treba zauzeti u okviru Zajedničkog odbora,

               DONIJELO JE OVU ODLUKU:

            Članak 1.
            Stajalište koje treba zauzeti u ime Unije u okviru Zajedničkog odbora osnovanog člankom 164. stavkom 1. Sporazuma o povlačenju, o odluci koju treba donijeti u skladu s njegovim člankom 164. stavkom 5. točkom (d), temelji se na nacrtu odluke Zajedničkog odbora priloženom ovoj Odluci.

            Članak 2.
            Odluka Zajedničkog odbora objavljuje se u Službenom listu Europske unije.

            Članak 3.
            Ova Odluka stupa na snagu na dan donošenja.

            Sastavljeno u Luxembourgu 15. listopada 2021.

                  Za Vijeće

                  Predsjednik

               J. CIGLER KRALJ

            (1)  SL L 29, 31.1.2020., str. 1.

               NACRT

            ODLUKA br. […]/2021 ZAJEDNIČKOG ODBORA OSNOVANOG SPORAZUMOM O POVLAČENJU UJEDINJENE KRALJEVINE VELIKE BRITANIJE I SJEVERNE IRSKE IZ EUROPSKE UNIJE I EUROPSKE ZAJEDNICE ZA ATOMSKU ENERGIJU
            od ...
            o izmjeni Sporazuma o povlačenju Ujedinjene Kraljevine Velike Britanije i Sjeverne Irske iz Europske unije i Europske zajednice za atomsku energiju
            ZAJEDNIČKI ODBOR,
            uzimajući u obzir Sporazum o povlačenju Ujedinjene Kraljevine Velike Britanije i Sjeverne Irske iz Europske unije i Europske zajednice za atomsku energiju (1) („Sporazum o povlačenju”), a osobito njegov članak 164. stavak 5. točku (d),
            budući da:

                        (1)

                        Člankom 164. stavkom 5. točkom (d) Sporazuma o povlačenju Zajednički odbor osnovan njegovim člankom 164. stavkom 1. („Zajednički odbor”) ovlašten je donositi odluke o izmjeni tog sporazuma pod uvjetom da su te izmjene potrebne za ispravljanje pogrešaka, uklanjanje propusta ili drugih nedostataka ili rješavanje situacija koje se nisu mogle predvidjeti u trenutku potpisivanja Sporazuma te pod uvjetom da se tim odlukama ne smiju mijenja ključni elementi tog sporazuma. Na temelju članka 166. stavka 2. Sporazuma o povlačenju odluke Zajedničkog odbora obvezujuće su za Uniju i Ujedinjenu Kraljevinu. Unija i Ujedinjena Kraljevina dužne su provoditi takve odluke, koje imaju isti pravni učinak kao Sporazum o povlačenju.

                        (2)

                        U interesu pravne sigurnosti dio I. Priloga I. Sporazumu o povlačenju trebalo bi izmijeniti dodavanjem pet odluka i dviju preporuka Administrativne komisije za koordinaciju sustava socijalne sigurnosti koje nisu prethodno navedene u tom popisu te uklanjanjem i zamjenom dviju odluka,

                  DONIO JE OVU ODLUKU:

               Članak 1.
               Sporazum o povlačenju mijenja se kako slijedi:

                           1.

                           u dijelu I. Priloga I. Sporazumu o povlačenju Preporuka br. A1 Administrativne komisije za koordinaciju sustava socijalne sigurnosti o izdavanju potvrde iz članka 19. stavka 2. Uredbe (EZ) br. 987/2009 Europskog parlamenta i Vijeća (2) dodaje se pod „Primjenjivo zakonodavstvo (serija A)”;

                           2.

                           u dijelu I. Priloga I. Sporazumu o povlačenju Odluka br. E6 Administrativne komisije za koordinaciju sustava socijalne sigurnosti o utvrđivanju datuma na koji se elektronička poruka smatra zakonski dostavljenom u sustavu elektroničke razmjene podataka o socijalnoj sigurnosti (EESSI) (3) dodaje se pod „Elektronička razmjena podataka (serija E)”;

                           3.

                           u dijelu I. Priloga I. Sporazumu o povlačenju Odluka br. H9 Administrativne komisije za koordinaciju sustava socijalne sigurnosti u vezi s odgodom rokova, navedenih u člancima 67. i 70. Uredbe (EZ) br. 987/2009 te u Odluci br. S9, zbog pandemije bolesti COVID-19 (4) dodaje se pod „Horizontalna pitanja (serija H)”;

                           4.

                           u dijelu I. Priloga I. Sporazumu o povlačenju Odluka br. H10 Administrativne komisije za koordinaciju sustava socijalne sigurnosti o načinima rada i sastavu Tehničke komisije za obradu podataka koju je osnovala Administrativna komisija za koordinaciju sustava socijalne sigurnosti (5) dodaje se pod „Horizontalna pitanja (serija H)”;

                           5.

                           u dijelu I. Priloga I. Sporazumu o povlačenju Odluka br. H11 Administrativne komisije za koordinaciju sustava socijalne sigurnosti u vezi s odgodom rokova, navedenih u člancima 67. i 70. Uredbe (EZ) br. 987/2009 te u Odluci br. S9, zbog pandemije bolesti COVID-19 (6) dodaje se pod „Horizontalna pitanja (serija H)”;

                           6.

                           u dijelu I. Priloga I. Sporazumu o povlačenju Preporuka br. H2 Administrativne komisije za koordinaciju sustava socijalne sigurnosti o uključivanju značajki provjere vjerodostojnosti u prenosive dokumente koje izdaje ustanova države članice i kojima se potvrđuje položaj neke osobe za potrebe primjene Uredbi (EZ) br. 883/2004 i (EZ) br. 987/2009 Europskog parlamenta i Vijeća (7) dodaje se pod „Horizontalna pitanja (serija H)”;

                           7.

                           u dijelu I. Priloga I. Sporazumu o povlačenju Odluka br. S11 Administrativne komisije za koordinaciju sustava socijalne sigurnosti o postupcima nadoknade za provedbu članaka 35. i 41. Uredbe (EZ) br. 883/2004 (8) dodaje se pod „Bolest (serija S)”;

                           8.

                           u dijelu I. Priloga I. Sporazumu o povlačenju uklanjaju se i zamjenjuju sljedeći akti:

                                       (a)

                                       Odluka br. H8 Administrativne komisije za koordinaciju sustava socijalne sigurnosti o načinima rada i sastavu Tehničke komisije za obradu podataka Administrativne komisije za koordinaciju sustava socijalne sigurnosti (9), koja se zamjenjuje Odlukom br. H10 Administrativne komisije za koordinaciju sustava socijalne sigurnosti o načinima rada i sastavu Tehničke komisije za obradu podataka koju je osnovala Administrativna komisija za koordinaciju sustava socijalne sigurnosti (10);

                                       (b)

                                       Odluka br. S9 Administrativne komisije za koordinaciju sustava socijalne sigurnosti o postupku povrata za provedbu članka 35. i 41. Uredbe (EZ) br. 883/2004 (11), koja se zamjenjuje Odlukom br. S11 Administrativne komisije za koordinaciju sustava socijalne sigurnosti o postupcima nadoknade za provedbu članaka 35. i 41. Uredbe (EZ) br. 883/2004 (12).

               Članak 2.
               Ova Odluka stupa na snagu sljedećeg dana od dana donošenja.

               Sastavljeno u …

                     Za Zajednički odbor

                     Supredsjedatelji

               (1)  SL L 29, 31.1.2020., str. 7.

               (2)  SL EU C 183, 29.5.2018., str. 5.

               (3)  SL EU C 355, 4.10.2018., str. 5.

               (4)  SL EU C 259, 7.8.2020., str. 9.

               (5)  SL EU C 89, 16.3.2021., str. 6.

               (6)  SL EU C 170, 6.5.2021., str. 4.

               (7)  SL EU C 147, 29.4.2019., str. 6.

               (8)  SL EU C 236, 18.6.2021., str. 4.

               (9)  SL EU C 263, 20.7.2016., str. 3.

               (10)  SL EU C 89, 16.3.2021., str. 6.

               (11)  SL EU C 279, 27.9.2013., str. 8.

               (12)  SL EU C 236, 18.6.2021., str. 4.


title: Odluka Vijeća (EU) 2021/1837 od 15. listopada 2021. o stajalištu koje treba zauzeti u ime Europske unije u okviru Zajedničkog odbora osnovanog Sporazumom o povlačenju Ujedinjene Kraljevine Velike Britanije i Sjeverne Irske iz Europske unije i Europske zajednice za atomsku energiju u pogledu izmjene odluke o sastavljanju popisa 25 osoba koje žele i mogu obavljati dužnost članova arbitražnog vijeća na temelju Sporazuma

text:
                  20.10.2021

                  HR

                  Službeni list Europske unije

                  L 372/20

         ODLUKA VIJEĆA (EU) 2021/1837
         od 15. listopada 2021.
         o stajalištu koje treba zauzeti u ime Europske unije u okviru Zajedničkog odbora osnovanog Sporazumom o povlačenju Ujedinjene Kraljevine Velike Britanije i Sjeverne Irske iz Europske unije i Europske zajednice za atomsku energiju u pogledu izmjene odluke o sastavljanju popisa 25 osoba koje žele i mogu obavljati dužnost članova arbitražnog vijeća na temelju Sporazuma
         VIJEĆE EUROPSKE UNIJE,
         uzimajući u obzir Ugovor o Europskoj uniji, a posebno njegov članak 50. stavak 2.,
         uzimajući u obzir Ugovor o funkcioniranju Europske unije, a posebno njegov članak 218. stavak 9.,
         uzimajući u obzir prijedlog Europske komisije,
         budući da:

                     (1)

                     Sporazum o povlačenju Ujedinjene Kraljevine Velike Britanije i Sjeverne Irske iz Europske unije i Europske zajednice za atomsku energiju („Sporazum o povlačenju”) sklopljen je Odlukom Vijeća (EU) 2020/135 (1), a stupio je na snagu 1. veljače 2020.

                     (2)

                     U skladu s člankom 171. stavkom 1. Sporazuma o povlačenju Zajednički odbor sastavio je prije isteka prijelaznog razdoblja utvrđenog u Sporazumu o povlačenju popis 25 osoba koje žele i mogu obavljati dužnost članova arbitražnog vijeća. Zajednički odbor osigurava usklađenost popisa sa zahtjevima u svakom trenutku.

                     (3)

                     U skladu s člankom 171. stavkom 2. Sporazuma o povlačenju popis ne smije uključivati osobe koje su članovi, dužnosnici ili drugi službenici institucija Unije, vlada država članica ili vlade Ujedinjene Kraljevine.

                     (4)

                     Jedna osoba s popisa koju je predložila Unija imenovana je na dužnost nezavisnog odvjetnika Suda i stoga više ne ispunjava zahtjeve za obavljanje dužnosti arbitra na temelju Sporazuma o povlačenju.

                     (5)

                     Stoga je tu osobu potrebno zamijeniti kandidatom s rezervnog popisa kandidata koji žele i mogu obavljati dužnost Unijinih članova arbitražnog vijeća na temelju Sporazuma o povlačenju, kako je naveden u Prilogu II. Odluci Vijeća (EU) 2020/2232 (2).

                     (6)

                     Primjereno je utvrditi stajalište koje treba zauzeti u ime Unije u okviru Zajedničkog odbora,

               DONIJELO JE OVU ODLUKU:

            Članak 1.
            Stajalište koje treba zauzeti u ime Unije u okviru Zajedničkog odbora osnovanog člankom 164. stavkom 1. Sporazuma o povlačenju u pogledu izmjene odluke kojom se sastavlja popis 25 osoba koje žele i mogu obavljati dužnost članova arbitražnog vijeća na temelju Sporazuma o povlačenju priloženo je ovoj Odluci.

            Članak 2.
            Odluka Zajedničkog odbora objavljuje se u Službenom listu Europske unije.

            Članak 3.
            Ova Odluka stupa na snagu na dan donošenja.

            Sastavljeno u Luxembourgu 15. listopada 2021.

                  Za Vijeće

                  Predsjednik

               J. CIGLER KRALJ

            (1)  Odluka Vijeća (EU) 2020/135 od 30. siječnja 2020. o sklapanju Sporazuma o povlačenju Ujedinjene Kraljevine Velike Britanije i Sjeverne Irske iz Europske unije i Europske zajednice za atomsku energiju (SL L 29, 31.1.2020., str. 1.).

            (2)  Odluka Vijeća (EU) 2020/2232 od 22. prosinca 2020. o stajalištu koje treba zauzeti u ime Europske unije u okviru Zajedničkog odbora osnovanog Sporazumom o povlačenju Ujedinjene Kraljevine Velike Britanije i Sjeverne Irske iz Europske unije i Europske zajednice za atomsku energiju u pogledu donošenja odluke o sastavljanju popisa 25 osoba koje žele i mogu obavljati dužnost članova arbitražnog vijeća na temelju Sporazuma i rezervnog popisa osoba koje žele i mogu obavljati dužnost Unijinih članova arbitražnog vijeća na temelju Sporazuma (SL L 437, 28.12.2020., str. 182.).

            NACRT
            ODLUKA br. […]/2021 ZAJEDNIČKOG ODBORA OSNOVANOG SPORAZUMOM O POVLAČENJU UJEDINJENE KRALJEVINE VELIKE BRITANIJE I SJEVERNE IRSKE IZ EUROPSKE UNIJE I EUROPSKE ZAJEDNICE ZA ATOMSKU ENERGIJU
            od …
            o izmjeni Odluke br. 7/2020 o sastavljanju popisa 25 osoba koje žele i mogu obavljati dužnost članova arbitražnog vijeća na temelju Sporazuma
            ZAJEDNIČKI ODBOR,
            uzimajući u obzir Sporazum o povlačenju Ujedinjene Kraljevine Velike Britanije i Sjeverne Irske iz Europske unije i Europske zajednice za atomsku energiju (1), a posebno njegov članak 171. stavke 1. i 2.,
            budući da:

                        (1)

                        U skladu s člankom 171. stavkom 1. Sporazuma o povlačenju Ujedinjene Kraljevine Velike Britanije i Sjeverne Irske iz Europske unije i Europske zajednice za atomsku energiju („Sporazum o povlačenju”) Zajednički odbor sastavio je prije isteka prijelaznog razdoblja utvrđenog u tom sporazumu popis 25 osoba koje žele i mogu obavljati dužnost članova arbitražnog vijeća. Zajednički odbor osigurava usklađenost popisa sa zahtjevima u svakom trenutku.

                        (2)

                        U skladu s člankom 171. stavkom 2. Sporazuma o povlačenju popis ne smije uključivati osobe koje su članovi, dužnosnici ili drugi službenici institucija Unije, vlada država članica ili vlade Ujedinjene Kraljevine.

                        (3)

                        Jedna osoba s popisa koju je predložila Unija imenovana je na dužnost u instituciji Unije i stoga više ne ispunjava zahtjeve za obavljanje dužnosti arbitra na temelju Sporazuma o povlačenju.

                        (4)

                        Stoga je na popisu osoba navedenom u Prilogu I. Odluci br. 7/2020 Zajedničkog odbora (2) tu osobu potrebno zamijeniti,

                  DONIJELO JE OVU ODLUKU:

               Članak 1.
               Popis od 25 osoba koje žele i mogu obavljati funkciju arbitra na temelju Sporazuma o povlačenju, kako je naveden u Prilogu I. Odluci br. 7/2020 Zajedničkog odbora, mijenja se kako slijedi:
               Gđu Tamaru ĆAPETA zamjenjuje g. Ezio PERILLO.

               Članak 2.
               Ova Odluka stupa na snagu sljedećeg dana od dana donošenja.

               Sastavljeno u …

                     Za Zajednički odbor

                     Supredsjedatelji

               (1)  SL L 29, 31.1.2020., str. 7.

               (2)  SL L 443, 30.12.2020., str. 22.


title: Odluka Vijeća (ZVSP) 2021/1838 od 18. listopada 2021. o izmjeni Odluke (ZVSP) 2017/824 o Pravilniku o osoblju Satelitskog centra Europske unije

text:
                  20.10.2021

                  HR

                  Službeni list Europske unije

                  L 372/24

         ODLUKA VIJEĆA (ZVSP) 2021/1838
         od 18. listopada 2021.
         o izmjeni Odluke (ZVSP) 2017/824 o Pravilniku o osoblju Satelitskog centra Europske unije
         VIJEĆE EUROPSKE UNIJE,
         uzimajući u obzir Odluku Vijeća 2014/401/ZVSP od 26. lipnja 2014. o Satelitskom centru Europske unije i stavljanju izvan snage Zajedničke akcije 2001/555/ZVSP o osnivanju Satelitskog centra Europske unije (1), a posebno njezin članak 8. stavak 5.,
         uzimajući u obzir prijedlog Visokog predstavnika Unije za vanjske poslove i sigurnosnu politiku, u svojstvu predsjednika Uprave Satelitskog centra Europske unije,
         budući da:

                     (1)

                     Satelitski centar Europske unije (SATCEN) agencija je Unije koja je povezana s koordiniranim organizacijama. U kontekstu nedavne sudske prakse Suda Europske unije Pravilnik o osoblju Satelitskog centra Europske unije kako ga je Vijeće donijelo 15. svibnja 2017. Odlukom (ZVSP) 2017/824 (2) („Pravilnik o osoblju SATCEN-a”) trebalo bi uskladiti s Pravilnikom o osoblju za dužnosnike i Uvjetima zaposlenja ostalih službenika Europske unije, utvrđenima Uredbom Vijeća (EEZ, Euratom, EZUČ) br. 259/68 (3) te s Pravilima o osoblju Europske obrambene agencije (4). Posebno bi Pravilnikom o osoblju SATCEN-a trebalo predvidjeti nadležnost Suda Europske unije za odlučivanje o sporovima između SATCEN-a i njegova osoblja na isti način kao o sporovima između bilo kojeg službenika Unije i njegova poslodavca.

                     (2)

                     Uprava SATCEN-a sastavila je, na prijedlog direktora SATCEN-a, izmjene Pravilnika o osoblju SATCEN-a radi donošenja u Vijeću,

               DONIJELO JE OVU ODLUKU:

            Članak 1.
            Odluka (ZVSP) 2017/824 mijenja se kako slijedi:

                        1.

                        u poglavlju VIII., naslov se zamjenjuje sljedećim:
                        „Žalbe”;

                        2.

                        članak 28. zamjenjuje se sljedećim:

                           „Članak 28.
                           Žalbe

                              1.   Svaka osoba na koju se primjenjuje ovaj Pravilnik o osoblju može zahtijevati da direktor donese odluku koja se na nju odnosi u pitanjima obuhvaćenima ovim Pravilnikom o osoblju. Direktor o svojoj obrazloženoj odluci obavješćuje dotičnu osobu u roku od četiri mjeseca od datuma podnošenja zahtjeva. Ako na kraju tog razdoblja izostane odgovor na primljeni zahtjev, to se smatra prešutnim odbijanjem zahtjeva, na što se može podnijeti pritužba u skladu sa sljedećim stavcima.

                              2.   Svaka osoba na koju se primjenjuje ovaj Pravilnik o osoblju može direktoru podnijeti pritužbu protiv akta koji je na nju negativno utjecao, bez obzira na to je li direktor donio odluku ili je li propustio donijeti mjere propisane u ovom Pravilniku o osoblju. Pritužbu treba podnijeti u roku od tri mjeseca. Rok počinje teći:

                                          (a)

                                          na datum objave akta ako je riječ o mjeri opće naravi;

                                          (b)

                                          na datum obavješćivanja dotične osobe o odluci, ali ni u kojem slučaju kasnije od datuma na koji je ta osoba primila takvu obavijest ako mjera utječe na određenu osobu; ako je, međutim, akt koji se odnosi na određenu osobu takav da istodobno negativno utječe na drugu osobu, rok u odnosu na tu drugu osobu počinje teći na datum kada ta osoba primi obavijest o aktu, ali ni u kojem slučaju kasnije od datuma objave;

                                          (c)

                                          na datum isteka propisanog razdoblja za odgovor ako se pritužba odnosi na prešutno odbijanje zahtjeva, kako je predviđeno u stavku 1.

                              3.   Direktor o svojoj obrazloženoj odluci obavješćuje dotičnu osobu u roku od četiri mjeseca od datuma podnošenja pritužbe. Ako po isteku toga razdoblja izostane odgovor na primljenu pritužbu, to se smatra prešutnim odbijanjem pritužbe, protiv čega se može podnijeti žalba u skladu sa stavkom 5.
                              U slučaju negativnog odgovora član osoblja može zatražiti posredovanje. Takvo posredovanje nije obvezno.

                              4.   Direktor imenuje posrednika na razdoblje od tri godine, s mogućnošću produljivanja.
                              Posrednik je kvalificiran i neovisan pravni stručnjak. Direktor i dotični član osoblja dostavljaju mu svu dokumentaciju koju on smatra potrebnom za ispitivanje slučaja.
                              Svoje zaključke dostavlja u roku od dva mjeseca od datuma na koji je bio upoznat sa slučajem.
                              Ti zaključci ne obvezuju ni direktora ni člana osoblja.
                              Troškove posredovanja snosi SATCEN ako direktor odbije zaključke; 50 % troškova snosi član osoblja, ako je on taj koji odbije prihvatiti zaključke.

                              5.   Sud Europske unije („Sud”) nadležan je u svim sporovima između SATCEN-a i svake osobe na koju se ovaj Pravilnik o osoblju primjenjuje, a koji se odnose na zakonitost akta koji je na dotičnu osobu negativno utjecao u smislu stavka 2.
                              U sporovima financijske naravi Sud ima neograničenu nadležnost.
                              Članovi osoblja mogu podnijeti žalbu Sudu, podložno sljedećem:

                                          (a)

                                          žalba Sudu može se podnijeti samo u sljedećim slučajevima:

                                                      i.

                                                      direktoru je prethodno podnesena pritužba u skladu sa stavkom 2. u roku propisanom tim stavkom, i

                                                      ii.

                                                      ta pritužba odbijena je izričitom ili prešutnom odlukom;

                                          (b)

                                          žalba iz točke (a) podnosi se u roku od tri mjeseca. Taj rok počinje teći:

                                                      i.

                                                      na datum obavijesti o odluci donesenoj po pritužbi, ili

                                                      ii.

                                                      ako se žalba podnosi protiv prešutne odluke kojom se odbija pritužba podnesena na temelju stavka 2., na datum isteka roka propisanog za odgovor; međutim, ako je pritužba odbijena izričitom odlukom nakon što je već bila odbijena prešutnom odlukom, ali prije isteka roka za podnošenje žalbe, rok za podnošenje žalbe počinje teći iznova;

                                          (c)

                                          odstupajući od točke (b), dotična osoba može, nakon podnošenja pritužbe direktoru na temelju stavka 2., odmah Sudu podnijeti žalbu, pod uvjetom da uz tu žalbu podnese prijedlog za odgodu izvršenja osporavanog akta ili prijedlog za donošenje privremenih mjera. U tom se slučaju glavni postupak pred Sudom suspendira do donošenja izričite ili prešutne odluke kojom se pritužba odbija.”;

                        3.

                        Prilog X. briše se.

            Članak 2.
            Ova Odluka proizvodi učinke od 1. studenog 2021. Objavljuje se u Službenom listu Europske unije.

            Sastavljeno u Luxembourgu 18. listopada 2021.

                  Za Vijeće

                  Predsjednik

               J. BORRELL FONTELLES

            (1)  SL L 188, 27.6.2014., str. 73.

            (2)  Odluka Vijeća (ZVSP) 2017/824 od 15. svibnja 2017. o Pravilniku o osoblju Satelitskog centra Europske unije (SL L 123, 16.5.2017., str. 7.).

            (3)  Uredba Vijeća (EEZ, Euratom, EZUČ) br. 259/68 od 29. veljače 1968. kojom se utvrđuje Pravilnik o osoblju za dužnosnike i Uvjeti zaposlenja ostalih službenika Europskih zajednica i kojom se uvode posebne mjere koje se privremeno primjenjuju na dužnosnike Komisije (SL L 56, 4.3.1968., str. 1.).

            (4)  Odluka Vijeća (EU) 2016/1351 od 4. kolovoza 2016. o Pravilniku o osoblju Europske obrambene agencije i stavljanju izvan snage Odluke 2004/676/EZ (SL L 219, 12.8.2016., str. 1.).